

Анализ на нормативните наредби и закони на местно и национално ниво в областта на общественото участие в процесите на вземане на решения за изграждане, стопанисване, контрол и опазване на зелената система в обществени територии.

За да извършим надлежен и адекватен анализ относно управлението на зелената система и свързаното с това управление обществено участие на първо място следва да изясним самото понятие за „зелена система“.


Рамковият закон в тази област на устройствено благоустрояване се явява Закона за устройство на територията. 


Съгласно нормите на закона в териториите на общините се устройват озеленени площи, обединени в зелена система, като средство за подобряване на микроклимата и хигиенните условия и за организиране на отдиха на населението.


Изхождайки от това определение можем да направим три  основни извода: 


1.Ключовото понятие в случая се явяват „озеленените площи“ , чиято съвкупност съставлява именно зелената система.


2.Териториалното устройствено планиране и управление на зелената система се извършва основно на  територията на отделно обособената  община.


3.Самата зелена система е телеологично ориентирана  и се изгражда и управлява  с основна цел подобряване на 1.микроклимата и хигиенните условия и за 2.организиране на отдиха на населението т.е. за благоустрояване и защита на здравето на гражданите.


Естетическата функция и общата насоченост към опазване на околната среда, въпреки че не са изрично формулирани са иманентно свързани с предназначението на зелената система.


Посочените характеристики са в корелация с принципите залегнали в Конституцията, например , че Република България осигурява опазването и възпроизводството на околната среда, поддържането и разнообразието на живата природа и разумното използване на природните богатства и ресурсите на страната/Чл. 15/   и че гражданите имат право на здравословна и благоприятна околна среда в съответствие с установените стандарти и нормативи/Чл. 55/.


Основа на зелената система са озеленените площи, за широко обществено ползване, предназначени за трайно задоволяване на обществени потребности от национално или общинско значение - паркове, градини, улично озеленяване, като допълващи зелената система са озеленените площи за ограничено обществено ползване в имотите за жилищни, вилни, обществени, производствени, курортни и спортни сгради и комплекси, както и озеленените площи с друго специфично предназначение - гробищни паркове, ботанически градини, дендрариуми, зоопаркове, защитни насаждения.

Озеленените площи за широко обществено ползване, предназначени за трайно задоволяване на обществени потребности от национално или общинско значение, както и площите със специфично предназначение , които са  собственост на държавата и общините, са задължително публична собственост.


По аргумент за противното следва, че определени озеленени площи, елементи на зелената система биха могли да бъдат, както публична, така и частна собственост, като това в пълна степен важи относно статута на така нареченото „дворищно озеленяване“.


Следвайки  йерархията на  актовете за устройствено планиране законът предвижда, че зелените системи и озеленените площи, в частост  се устройват в съответствие с одобрените общи и подробни устройствени планове на урбанизираните територии и подробни устройствени планове за парковете и градините, като се спазват правилата и нормативите предвидени в специалния подзаконов акт -  Наредба № 7 от 22.12.2003 г. за правила и нормативи за устройство на отделние видове териториир и устройствени зони .


Подробните устройствени планове за паркове и градини се приемат с решение на общинския съвет, независимо от техния териториален обхват. Задължителен елемент на тези планове представлява и план-схема за разполагане на преместваеми обекти и рекламни съоръжения, която се одобрява по реда, предвиден за одобряване на подробния устройствен план за парка или градината.


Проектите за подробни устройствени планове с изключение на проектите за парцеларни планове за обектите на техническата инфраструктура извън границите на урбанизираните територии задължително се придружават от справка за картотекираната растителност и геодезическо заснемане, заверени от общинските органи по озеленяване.


За озеленените площи-публична собственост са в сила  редица специални режими и изисквания.


Така например озеленените площи, които представляват публична собственост, не могат да бъдат продавани, преотстъпвани и обременявани с вещни тежести, както и да бъдат използвани за други цели, а така също следва да се третират, устройват и опазват като защитени територии по смисъла на чл. 8, т. 4. от ЗУТ.


Дълготрайни декоративни дървета и дървета с историческо значение могат да се отсичат или изкореняват само по изключение след писмено разрешение от кмета на общината, издадено въз основа на санитарна експертиза за състоянието на дървото.

Вековни или забележителни дървета се обявяват за защитени и се вписват в регистъра по чл. 113, ал. 1 от Закона за биологичното разнообразие. Обявените за защитени дървета се вписват и в публичния регистър на озеленените площи, на дълготрайните декоративни дървета и на дърветата с историческо значение в общината воден от кмета на общината, посочен по-долу.


Паркове и градини с историческо значение и с характерно композиционно и естетическо изграждане се регистрират и се обявяват за паметници на градинското и парковото изкуство, които се устройват и опазват при спазване нормативите и на Закона за културното наследство.


В контекста на управление на зелената система подобна диференциация е приложена при формирането на статута на „Приморски парк“ и „ Историческото ядро на Морската градина“  на територията на община Варна.


От вида на собствеността произтичат и редица други  възможности за ограничаване на функционалния обем на собствеността или нейната трансформация.


В този контекст,  например , ако в терените, определени за озеленени площи - публична собственост, попадат поземлени имоти - частна собственост, те се отчуждават по предвидения в закона ред, като отчуждаване не се предприема само, ако подробните устройствени планове за паркове и градини предвиждат изграждане или разполагане на  специални обекти, като: открити обекти за спортни или културни дейности; площадки за игра; преместваеми обекти, които не могат да заемат повече от 10 на сто от площта на имота, както и  монументално-декоративни, информационни и рекламни елементи.

В тези случаи, както и когато се предвижда само застрояване, необходимо за  мрежи и съоръжения на техническата инфраструктура, обслужващи озеленените площи;  поддържане на зелената система или мемориални места и обекти не е необходима промяна на предназначението на съответните имоти.


Предвидена е  засилена нормативна защита, като е въведена принципна забрана да се променя предназначението на съществуващите озеленени площи (независимо от собствеността) или на части от тях в урбанизираните територии, реализирани съгласно предвижданията на устройствените планове, а така също и да се променя предназначението на територии и поземлени имоти, предвидени в общите или в подробните устройствени планове на урбанизираните територии за озеленени площи, които не са реализирани, освен на части от тях за изграждане на елементи на техническата инфраструктура или на специални обекти, свързани с отбраната и сигурността на страната.


Относно втората група т.е.  озеленени площи, които не са реализирани/ освен в населените места с население до 10 000 жители, когато се прилага общия ред/  промяната на предназначението на територии и поземлени имоти  се разрешава от  Министерския съвет по предложение на областния управител - за държавните имоти и от общинския съвет с решение, прието с мнозинство две трети от общия брой на съветниците - в останалите случаи.


Характерно в тези случаи е, че законът предвижда един от редките случаи на  обществено участие при устройственото планиране а именнно че разрешението се дава след обществено обсъждане, проведено по реда на обществениете обсъждания предвидени при приемането на общи устройствени планове.


Извън посочените възможности, предназначението на територии и поземлени имоти, предвидени в общите или подробните устройствени планове на урбанизираните територии за озеленени площи, които не са реализирани, може да се променя само с нов общ или подробен устройствен план на цялото населено място или селищно образувание, и то ако със схемите или план-схемите на зелената система се доказва, че са спазени нормативите за озеленени площи.


Предвидено е също в 5-годишен срок от завършване и приемане на строителството на отделните обекти общинските органи по озеленяване да извършват проверки по изпълнението на задълженията на собствениците (възложителите), свързани с озеленяване и компенсаторно залесяване.


Важен аспект  при планирането, управлението и контрола  и в цялост относно дейностите свързани с администрирането на зелената система и нейните елементи е задължението на кметът на общината да организира съставянето и актуализирането на публичен регистър на озеленените площи, на дълготрайните декоративни дървета и на дърветата с историческо значение в общината. 


Достъпът до информацията, вписана в регистъра( публично известен и като „зелен кадастър“), се осъществява при условията и по реда на Закона за достъп до обществена информация.   


Както бе упоменато по-горе дейностите свързани с управлението на зелената система във и извън урбанизираните територии се регулира основно от нормите на  рамковият устройствен закон-Закона за устройство на територията. 

В зависимост от местоположението на територията биха били приложими и  специални устройствени закони, като например Закона за устройството на Черноморското крайбрежие, Закона за устройството и застрояването на Столичната община.


В зависимост от вида на засегнатите територии са приложими и множество различни специални закони, като например  - Закона за горите, Закона за собствеността и ползването на земеделските земи. 


В пълна степен са приложими  и нормативните актове свързани с екологията и опазването на околната среда в отделните територии - Закона за опазване на околната среда, Закона за защитените територии, Закона за биологичното разнообразие, Закона за опазване на земеделските земи, Закона за защита на растенията и много други.


Още по-дълъг е списъка с приложимите подзаконови нормативни актове съсъ статут на правилници за прилагане на закони или специални наредби чието издаване е предвидено изрично от закона.


С оглед процесуалната икономия всички тези подзаконови нормативни акктове не се налага да се изброяват, като е достатъчно цитирането им при ситуативния анализ.


Доколкото управлението на елементите на зелената система е делегирано на органите на местното управление и местната администрация, като ЗУТ предвижда въпросите по планиране, управление  и контрол на  зелената система, по-специално в урбанизираните територии да се реализират на местно ниво, като се предвижда Общинският съвет да приеме наредба за изграждане и опазване на зелената система на територията на общината. 


Съществуват и други законови делегации отнасящи се до отделни елементи на зелената система.


Така например, Общинският съвет е длъжен да приеме и наредба, с която урежда управлението и вътрешния ред в гробищните паркове, условията и реда за погребения и кремации, ползването и благоустрояването на гробните и урновите места и свързаните с тази дейност услуги на територията на общината. 

Що се отнася например до условията и редът за устройството и безопасността на площадките за игра те от своя страна се определят с наредба на министъра на регионалното развитие и благоустройството, министъра на вътрешните работи и председателя на Държавната агенция за закрила на детето.


За приемането на специалната общинска наредба за изграждане и опазване на зелената система на територията на общината, следва да се отбележи, че почти всички общини имат приета подобна наредба, като много често отделни въпроси, в зависимост от тематиката, са предмет на регулиране и от други общински наредби, като например наредбата за опазване на околната среда, наредбата за обшествения ред, наредбата за администриране на местните данъци и такси и други. 


За пълнота трябва да посочим, че преди приемането на Закона за устройство на територията, при действието на отменения Закон за териториалното и селищно устройство, към закона имаше специално приета наредба – Наредба №1 за за опазване на озеленените площи и декоративната растителност. 

Тази наредба въпреки нейната фрагментарност даваше обща рамка за статута и управлението на зелената система и като подзаконов нормативен акт беше задължителна за всички обшини. 
Подобна рамка следва да се зададе и на този етап, доколкото нормите на ЗУТ са крайно лаконични и не позволяват унифициране на правилата относно зелената система респективно диференциране с оглед спецификите на всяка община.  


За съжаление доколкото ЗУТ е устройствен закон, то и в самите общински наредби, издадени по неговата законова делегация се разглеждат основно техническите и административни  въпроси на озеленяването и управлението на зелената система в цялост.


Нито в ЗУТ, нито в съответните общински наредби, с отделни изключения/например обществените обсъждания свързани с приемането на общи устройствени планове/, няма обособени разпоредби относно участието на обществеността в отделните процеси по планиране, изграждане, стопанисване и контрол върху управлението на зелената система. 


Това води до липса на прозрачност, генериране на обществено напрежение и като цяло до неудовлетвореност на гражданите от качеството на управление.


Липсата на прозрачност и  засягането единствено на технически въпроси създава реална среда за формиране на корупционни практики и в по-широк план до неефективност и безконтролност на управлението.


Принципът на правовата държава предвижда всички обществени отношения да бъдат регулирани от правни норми. 


Доколкото Република България е правова държава тя се управлява според Конституцията и законите на страната, включително актовете от международен порядък, които са част от вътрешната правна система.


Конституцията е върховен закон и другите закони не могат да и противоречат, като разпоредбите на Конституцията имат непосредствено действие.


Следователно разпоредбите на Конституцията имат първостепенно значение за гарантиране на правата на гражданите, в това чсло и правата свързани с ощественото участие в управлението.


Участието на обществеността, или общественото участие  произтича от пряко от принципа на народния суверенитет.  


Този принцип е залегнал в Коституцията, която прогласява, че цялата държавна власт произтича от народа.тази власт се осъществява от народа непосредствено и чрез органите, предвидени в  Конституцията, като никоя част от народа, политическа партия или друга организация, държавна институция или отделна личност не може да си присвоява осъществяването на народния суверенитет.


За прилагането на нормите и регулираните от тях отношения трябва да следят както самите граждани, така и компетентните държавни или общински органи. 


Гражданския мониторинг се осъществява от активни граждани, групи на такива граждани и редица организации от т.н. „трети сектор“.


Това означава, че освен чрез дейността на държавните органи и органите на местното самоуправление и местната администрация защитата на правата на гражданите в правовата държава е свързано и с активно извършването на действия от самите граждани за защитата на тези права.


При разглеждането на тези въпроси неизбежно се предпоставя съотношението и прилагането на институтите на пряката демокрация и на представителната демокрация. 


При представителната демокрация суверенитетът се упражнява косвено от народни представители, в рамките на предоставения им мандат, но  като цяло този мандат е свободен т.е. представителите решават независимо от волята на избирателите. 

Пряката демокрация е съвкупност от институти и  форми с помощта  на които отделния индивид може да участва самостоятелно и лично в процеса на вземане на политически решения или да участва при формирането  и функционирането на представителната система, както и да участва при формирането на държавната или местната политика.

При пряката демокрация гражданите имат възможността да поставят на разглеждане определен въпрос и/или решават непосредствено разрешаването на  поставения въпрос. 

На този етап основния нормативен акт регулиращ тези отношения е Закона за пряко участие на гражданите в държавната власт и  и местното самоуправление.

Характерна черта на пряката демокрация се явява активното включване на гражданите в процесите за вземане на политически решения, като гражданите носят  пряка отговорност за приемането и въздействието  на тези решения. 


Практически при формите на  пряката демокрация участва не целия народ, а т.н. избирателния корпус - съвкупността от граждани, които имат право на глас.


 Инициирането на въпросите за решаване могат да произхождат, както от отделни граждани и групи от граждани /формални и неформални, така и от държавни органи или органи на местната власт. 


С установяването на съвременните форми на пряката демокрация те винаги са били прилагани паралелно с тези на представителната демокрация. 


Пряката демокрация не се явява противотеза или пряка алтернатива на представителната демокрация /при която решенията се взимат от представители избрани от народа/, а нейно ефективно допълнение и коректив. 

Докато разграничението между пряка и представителна демокрация се счита за ясно установено, то не е налице толкова категорично разграничение например  между пряката и партиципаторната демокрация, наричана още демокрация на участието.

В съвременния конституционализъм те съставляват единно  цяло и трудно могат да бъдат откъснати една от друга, въпреки че понякога пряката демокрация се възприема от политическите елити, като заплаха за статуквото и собствените им привилегии в политическата конюнктура. 


Участието на обществеността в управлението традиционно включва три основни компонента – 1.информираност или достъп до информация; 2.участие в процесите на вземане решения и 3.достъп до процедури за преглед и контрол вкл. достъп до правосъдие. 


Основа за гарантирането на тези права е отново Конституцията, която повелява  относно достъпа до информация, че всеки има право да търси, получава и разпространява информация, като осъществяването на това право не може да бъде насочено срещу правата и доброто име на другите граждани, както и срещу националната сигурност, обществения ред, народното здраве и морала, а също и че гражданите имат право на информация от държавен орган или учреждение по въпроси, които представляват за тях законен интерес, ако информацията не е държавна или друга защитена от закона тайна или не засяга чужди права.

Ключова в гарантирането на всички тези права в областта на опазването на оклната среда , в това число на озеленяването е ратифицираната, както от Република България, така и от Европейския съюз в цялост   Конвенция за достъп до информация, участие на обществеността в процеса на взимане на решения и достъп до правосъдие по въпроси на околната среда известна популярно, като Орхуска конвенция.


Съгласно нормите на Конституцията международните договори, ратифицирани по конституционен ред, обнародвани и влезли в сила за Република България, са част от вътрешното право на страната. Те имат предимство пред тези норми на вътрешното законодателство, които им противоречат. 


Конвенцията предоставя достъп до инструменти и гаранции по отношение и на  трите цитирани аспекта на общественото участие в управлението.


Относно реализирането на участието на обществеността, гражданите могат да ползват общите механизми и инструменти предвидени в  отделните общи ноармативни актове, например по отнощение на достъпа до информация - Закона за достъп до обшествена информация, и специалните разпоредби на Закона за опазването на околната среда.


Относно участието в процеса на вземане на решения, могат да се използват инструментите на Закона за пряко участие на гражданите в държавната власт и местното самоуправление -  национален и местен референдум, национална и местна гражданска инициатива, ощо събрание на населението, както и предвидените  в Закона за местното самоуправление и местната администрация, възможности за инициативи и обсъждания.


Относно изразяването на активна гражданска позиция и  упражняването на обществен натиск върху вземанетона решение от държавните и общински органи приложими са в пълна степен институтите и  методите залегнали в Закона за събранията митингите и манифестациите.


Доколкото голяма  част от институциите са субекти на представителната демокрация, то общественото участие е пряко ангажирано с процеса на формиране на тези органи посредством института на изборите, като Конституцията гарантира , че изборите, националните и местните референдуми се произвеждат въз основа на общо, равно и пряко избирателно право с тайно гласуване. .


Относно достъпа до административни и съдебни процедури на контрол могат да  се използват инструментите предвидени в специалните закони или процесуалните кодекси, според предмета на контрола.


Могат да се използват и инструментите предвидени в специалното екологично законодателство, например в Закона за опазване на околната среда, Закона за биологичното разнообразие, като в тази насока специално трябва да се обърне внимание на процедурите по оценка на въздействието  върху околната среда, оценката на въздействието на определени планове и програми върху околната среда и оценката за съответствие.


Ефективно средство са и предоставените възможности за административен и правораздавателен контрол предвидени в процесуалните закони - Наказателно-процесуалния кодекс, Гражданско-процесуалния кодекс и не на последно  място Административнопроцесуалният кодекс. 

Последният гарантира правата на гражданите и обществеността в цялост за контрол в административния процес, като специално трябва да се изтъкнат възможностите за оптимизиране на дейността на административните органи. 


В тази насока законът предоставя ефективните инструменти на предложението, сигнала и жалбата отправени до административните органи, респективно инициирането на съдебния контрол върху дейността на тези органи.тези права са гарантирани и в основния закон, където в  чл. 45 е постановено, че гражданите имат право на жалби, предложения и петиции до държавните органи.


Въпреки това липсата на специални разпоредби относно общественото участие при управлението и контрола на зелената система на местно равнище значително възпрепятства достъпа на гражданите, както до информация, така и до реално участие в процесите по вземане на решения.


Следва да се извършат нормативни промени, в частност в разпоредбите на Наредбата на ОбС Варна за изграждане, стопанисване, контрол и опазване на зелената система на територията на Община Варна, приета съгласно чл. 62, ал. 10 на ЗУТ,  с Решение на Общинския съвет - Варна № 1227-8(14)701 от 2.04.2009 г., а в последствие няколко пъти изменяна и допълвана.


Измененията, които ще се предложат от името и в полза на обществеността ще са в рамките на общата застъпническа кампания и ще са насочени към оптимизирането на  възможностите за повишаване на информираността и  реализиране на общественото уастие в процесиете на вземане на решения в   областта на изграждането, стопанисването, контрола и опазването на зелената система на територията на Община Варна.


Доколкото общинските наредби са  със сходно съдържание, то въвеждането на адекватни механизми и инструмвенти за гражданско участие може да се мултиплицира и на територията на други общини.


Следва да се определи въздействието на промените върху определени насоки и политики на общественото участие, като тяхното таргетиране ще  се основава на информацията събрана и амнализирана в рамките на проекта.


В частност промените и застъпническата кампания в цялост ще бъдат насочени към:

*прозрачност-достъп до информация(чрез заявления); активно предоставяне на информация от администрацията; отворен достъп до медиите; обшествени обсъждания; отворена система за работа с предложения, сигнали и жалби на гражданите.

*участие в процесите на вземане на решения - участие във всички етапи по планиране, управление и контрол; формиране на специални комисии и обществени съвети; достъп до заседанията на общинския съвет и комисиите; право на внасяне и защита на предложения, както и на обсъждане на вземането на решения от органите на местната власт и местната администрация .

*граждански контрол-ясна система за проследимост и етапност при вземането на решения от администрацията; отчетност и проверяемост на разходването на публичните средства и в частност изпълнението на дейностите свързани с обществени поръчки;достъп на гражданите до дейността на адмнистрацията и до вземането на решения; достъп до правосъдие при незаконосъобразни действия на адмнистрацията или трети лица опериращи с обществени средства.
                                                                                 Изготвил:
                                                                адв.Александър Асенов -ВАК


